Porno et stort problem for kristne

Mandag diskuterte 60 — 70 mannfolk porno i Salem menighet. - Mange kristne sliter veldig med porno, sier daglig leder Oddvin Larsen.

Publisert: Oppdatert 28. februar 2012

STORT UTBUD: Porno er mer tilgjengelig enn før. På et møte i Salem ble kristnes omfattende bruk av porno, problematisert mandag. Foto: Lars Idar Waage

Denne artikkelen er over åtte år gammel

KRISTIANSAND: Han sier mange reiste seg på møtet og fortalte om sin delvise avhengighet av porno. Ifølge Larsen kjente mange det godt endelig å få lov å snakke om noe de stort sett har holdt helt for seg selv.

— Trelldom

Oddvin Larsen, daglig leder i Salem, mener det er viktig å snakke åpent om porno i kristne menigheter. Foto: JON ANDREAS BENESTAD, SALEM

— På våre mannsmøter har vi lav terskel og ønsker å komme sammen for å prate. Vi ønsker å sette mennesker i frihet. Derfor tok vi opp dette teamet. Det viser seg at mange menn kjenner på skamfølelse. De er blitt treller av noe de egentlig ikke ønsker skal ha makt over dem. Jeg tror porno er noe vi må snakke mye mer om. Det har negative konsekvenser for mange, sier Larsen.På møtet mandag deltok en predikant bosatt i Søgne. Han reiser land og strand rundt med et foredrag om kristne og porno. Han sier han selv var totalt avhengig av porno og at det ødela ekteskapet. Av familiære årsaker orker han ikke navn i avisen.

— Porno er en gigantindustri, og den skaper avhengighet. For en kristen er dette synd. Dermed opplever nok kristne kanskje større problemer. De blir avhengige av porno, men kan ikke si det til noen, fordi det oppfattes så mislykket. Det blir avstand mellom det ytre livet og et hemmelig liv som oppleves skittent. Ingen mennesker har det godt da, sier mannen.

Han viser til undersøkelser fra USA og Canada

13-åringer

Ifølge mannen hadde en tredel av alle 13-åringer i Canada sett porno

42 prosent av amerikanske kvinner sa at de opplevde seg mindre attraktive fordi mannen så mye porno.

41 prosent av amerikanske kvinner sa de var usikre på mannen og seg selv og hele forholdet på grunn av mannens pornobruk.

— Det er et mannefenomen, og det er kun ødeleggende. Sex er fint, men det hører hjemme i et ekteskap og i den virkelige verden. Porno er et kjempeproblem i hele samfunnet, men mitt fokus er å hjelpe kristne ut av avhengighet og egen-fordømmelse, sier mannen.

- Det er ikke bare det at kristne miljøer har tabuer da, og at når sex ikke kan snakkes om eller praktiseres, flykter noen inn i pornoen i stedet?

— Noe kan ha med det også å gjøre. Åpenhet er alltid viktig. Men åpenhet løser ikke alt. Noe er faktisk galt, og vi må forholde oss til det som galt. Porno er en industri som ønsker at du blir avhengig. Den er spekulativ. Den vil deg ikke godt, sier predikanten i Søgne.

Porno-oppgjør

Han synes det er trist at kvinner langt ute på venstresiden snart er de eneste som kjemper mot porno.

— Porno er et kjempeproblem. Vi snakker ikke om det som er kanskje et av våre største samfunnsonder. Kristne forsamlinger må ta et oppgjør med porno, men de må også hjelpe enkeltmennesker til å våge å snakke ut, slik at de kan hjelpes, sier mannen fra Søgne.

Selv mener han alle kristne menn som sliter med porno bør finne en venn, helst en annen mann, å snakke med.

— Da kan man gradvis komme fri. Porno ødelegger mennesker, og den ødelegger ekteskap. Det er som rusmisbruk. Før måtte man på kiosken, nå kan alt lastes ned på internett. Dermed sitter unge menn alene foran skjermen. De kommer helt ut å kjøre, sier han.

- Skammen er farlig

Porno er blitt et problem for kristne. Oddvin Larsen i Salem mener porno skaper trelldom. Sexolog Elsa Almås mener den ikke er så farlig. Foto: Kristin Ellefsen

Professor i sexologi, Elsa Almås, mener porno i hovedsak ikke skaper avhengighet, men at en mindre gruppe blir avhengige.— Porno er ikke spesielt farlig. Men det som er farlig er når man blir sittende alene med det, og ikke kan snakke om det. De fleste mennesker blir kåte av porno. Det er jo positivt. Men når denne positive følelsen kombineres med skamfølelse og en følelse av mislykkethet, kan man få et stort psykisk problem, sier Elsa Almås.

Hun sier kristne miljøer er så mangt, og hun mener de fleste er blitt åpne og moderne.

— Derfor får du ikke meg til å si at de kristne miljøene i seg selv er problemet her. Porno er helt riktig en spekulativ industri. De aller fleste som ser porno, går lei. Porno er i hovedsak et tenåringsfenomen. De aller fleste dropper pornoen når de begynner å ha sex i virkeligheten, sier Almås.

- Skal vi være for eller mot porno?

— Begge deler. Nesten all porno er laget spekulativt for å hisse opp menn. Den er dårlig. Kvinnesynet er ikke bra. På den annen side, jeg skulle ønske vi laget porno som kokebøker, filmer som hjalp folk til å få et bedre seksualliv. Det hadde bare vært positivt, sier Almås.

Tips eller tilbakemelding til journalisten? Odd-Inge Rønning Uleberg odd.inge.uleberg@fvn.no